Uredba Sveta (ES) št. 950/2001

z dne 14. maja 2001

o uvedbi dokončne protidampinške dajatve za uvoz določene aluminijaste folije po poreklu iz Ljudske republike Kitajske in Rusije

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti [1] in zlasti člena 9 Uredbe,

ob upoštevanju predloga Komisije, ki ga je dala po posvetovanju s Svetovalnim odborom,

ob upoštevanju naslednjega:

A. POSTOPEK

1. Uvedba

(1) 18. februarja 2000 je Komisija v Uradnem listu Evropskih skupnosti [2], objavila obvestilo o uvedbi protidampinškega postopka v zvezi z uvozom določene aluminijaste folije po poreklu iz Ljudske republike Kitajske (v nadaljevanju LRK) in Rusije v Skupnost.

(2) Postopek je bil uveden zaradi pritožbe, ki jo je januarja 2000 vložilo Evropsko združenje za kovine ("Eurometaux") v imenu Alcan Europe, Elval, Eurofoil, Lawson Mardon Star Ltd, Pechiney Rhenalu in VAW Aluminium Business Unit Foil, ki skupaj predstavljajo glavni delež, t.j. 71 % proizvodnje določene aluminijaste folije v Skupnosti. Pritožba je vsebovala dokaze o dampingu zadevnega proizvoda in dokaze o znatni škodi, ki je iz tega izhajala, kar je zadostovalo za uvedbo protidampinškega postopka.

2. Preiskava

(3) Komisija je uradno obvestila proizvajalce izvoznike, uvoznike in poznane zadevne predelovalce, predstavnike zadevnih držav izvoznic, pritožnike in druge proizvajalce Skupnosti o uvedbi postopka.

(4) Številne stranke so svoja stališča predstavile pisno. Vse stranke, ki so v navedenem roku zaprosile in pojasnile posebne razloge, zakaj jih je treba zaslišati, so dobile priložnost za to.

(5) Vsem strankam, za katere se je vedelo, da jih to zadeva in vsem drugim podjetjem, ki so se prijavila v rokih, določenih v obvestilu o uvedbi, so bili poslani vprašalniki. Da bi proizvajalcem izvoznikom iz Kitajske in Rusije omogočili vložiti zahtevek za tržno-gospodarsko obravnavo ali individualno obravnavo, če so to želeli, je Komisija poslala obrazec z zahtevkom za tržno-gospodarsko in individualno obravnavo kitajskim in ruskim podjetjem, za katere se je vedelo, da jih to zadeva. Eno kitajsko podjetje in eno rusko podjetje sta poslali odgovor na obrazec z zahtevkom.

(6) Odgovori so bili prejeti od šestih pritožnikov proizvajalcev Skupnosti, dveh nepovezanih uvoznikov v Skupnosti, šestih predelovalcev, enega proizvajalca izvoznika iz Kitajske, enega proizvajalca izvoznika iz Rusije in enega proizvajalca v primerljivi državi. Informacije so bile prejete tudi od še enega proizvajalca iz Skupnosti in treh dobaviteljev surovin.

(7) Komisija si je priskrbela in preverila vse informacije, za katere je menila, da so potrebne za namene ugotavljanja dampinga, škode in interesov Skupnosti, vključno z izvedbo kontrolnih obiskov v naslednjih podjetjih:

(a) Proizvajalec izvoznik v LRK

- Bohai Aluminium Industries Ltd, Qinhuangdao

(b) Proizvajalec izvoznik v Rusiji

- Delniška družba "United Company Siberian Aluminium", Moskva, (vključno z njenimi povezanimi družbami, Metcare Management SA, registrirani v Panama City, in Eximal Ltd, registrirani v Belizeju ter povezano trgovsko družbo, Sibirsky Aluminiun Foil Corp. (ex Hover Commercial Corp.), registrirano na Britanskih deviških otokih.

(c) Nepovezani uvoznik v Skupnosti

- Countinho Caro + Co International Trading GmbH, Hamburg, Nemčija

(d) Primerljiv proizvajalec

- Alcan, Cleveland, Ohio, Združene države Amerike

(e) Proizvajalci iz Skupnosti, pritožniki

- Alcan Europe, Rogerstone, Združeno kraljestvo

- Elval, Inofita Viotia, Grčija

- Eurofoil, Dudelange, Luksemburg

- Lawson Mardon Star Ltd, Bridgnorth, Združeno kraljestvo

- Pechiney Rhenalu, Francija

- VAW Aluminium Business Unit Foil, Bonn (D), v imenu VAW Grevenbroich, Grevenbroich, Nemčija, VAW SLIM SpA, Cisterna di Latina, Italija in VAW INASA SA, Irurzun, Španija

(f) Predelovalci iz Skupnosti

- Fora Folienfabrik GmbH, Radolfzell, Nemčija

- ITS Foil and Film Rewinding bv, Apeldoorn, Nizozemska.

(8) Preiskava dampinga in škode je zajela obdobje od 1. januarja 1999 do 31. decembra 1999 (v nadaljnjem besedilu "obdobje preiskave"). V zvezi s trendi, pomembnimi za oceno škode, so bili analizirani podatki, ki zajemajo obdobje od 1. januarja 1996 do konca obdobja preiskave (v nadaljnjem besedilu "obravnavano obdobje").

3. Začasni ukrepi

(9) Glede ne potrebo po nadaljnji proučitvi določenih vidikov dampinga, pa tudi vpliva tega uvoza na industrijo Skupnosti, niso bili uvedeni začasni protidampinški ukrepi, zahtevale so se nadaljnje informacije, preiskava pa se je nadaljevala. Preiskava na kraju samem je bila opravljena v prostorih nepovezanega uvoznika ruskega proizvajalca izvoznika v Hamburgu, dodatni vprašalnik o isti splošni kategoriji proizvodov pa je bil poslan istemu ruskemu proizvajalcu izvozniku.

B. ZADEVNI PROIZVOD IN PODOBEN PROIZVOD

1. Zadevni proizvod

(10) Zadevni proizvod je aluminijasta folija debeline 0,009 mm ali več, vendar ne več kot 0,018 mm, brez podlage, samo valjane, vendar dalje ne obdelane, pripravljena v kolutih širine ne več kot 650 mm, ki se trenutno lahko uvrsti pod oznako KN ex76071110. Zadevni proizvod je splošno poznan kot gospodinjska aluminijasta folija.

(11) Gospodinjska aluminijasta folija se proizvaja z valjanjem aluminijastih ingotov ali hladno valjanih kolobarjev do želene debeline. Ko je folija zvaljana, se jo s toplotnim postopkom žari, da postane upogljiva. Ko je zvaljana in žarjena, se gospodinjska aluminijasta folija pripravi na kolutih širine ne več kot 650 mm. Dimenzija koluta je odločilna za uporabo folije, kajti predelovalci tega proizvoda ("navijalci" ali "previjalci") bodo gospodinjsko aluminijasto folijo namestili na manjše zvitke, namenjene prodaji na drobno. Gospodinjska aluminijasta folija, previta na manjše zvitke, se potem uporablja za večnamensko kratkotrajno zavijanje (v glavnem v gospodinjstvih, dostavi hrane ter prodaji hrane in cvetja na drobno).

(12) Preiskava je pokazala, da med gospodinjsko aluminijasto folijo in konvertersko aluminijasto folijo obstaja jasna ločnica glede na razlike v temeljnih fizikalnih značilnostih in osnovni uporabi proizvodov.

(13) Glede temeljnih fizikalnih značilnosti je treba opozoriti, da se gospodinjska aluminijasta folija na splošno proizvaja v debelini med 0,009 mm do 0,018 mm, konverterska aluminijasta folija pa na splošno v debelini pod 0,009 (standard 0,0065 mm) in nad 0,018 mm (standard 0,020 mm do 0,040 mm), pri čemer je debelina folije ključni element v uporabi proizvoda, kar zadeva njegovo zamenljivost. Nadalje, gospodinjska aluminijasta folija se pripravlja na kolutih širine ne več kot 650 mm, konverterska aluminijasta folija pa na kolutih 700-1200 mm. Informacije, ki so jih zagotovile zainteresirane stranke, kažejo, da širine kolutov, potem ko je folija že bila žarjena, ni mogoče spremeniti. V obeh primerih je treba opozoriti, da je širina kolutov tudi odločilna pri uporabi proizvoda: gospodinjska aluminijasta folija se bo previla na manjše zvitke iste širine kot koluti, konverterska aluminijasta folija pa bo naknadno spremenjena (t.j. tiskana, laminirana, zložena, itd.) ter rezana na zahtevano velikost, pri čemer bo večja velikost koluta dopuščala učinkovitejšo uporabo proizvoda.

(14) Omenjene razlike v debelini in širini v glavnem določajo osnovno uporabo proizvoda. Gospodinjska aluminijasta folija se uporablja za večnamensko kratkotrajno zavijanje, v glavnem v gospodinjstvih, dostavi hrane ter prodaji hrane in cvetja na drobno. Konverterska aluminijasta folija se bo nadalje preoblikovala (spremenila) in nato razrezala v želene velikosti in oblike za dolgotrajno shranjevanje tekočin (mleko, UHT, sadni sokovi) in dolgotrajno pakiranje (hrana, kozmetika, čokolada, cigarete, farmacevtski proizvodi itd.).

(15) Za zaključek, za namene te preiskave gospodinjska aluminijasta folija in konverterska aluminijasta folija veljata za dva različna proizvoda.

(16) Nadalje je bilo ugotovljeno, da vse gospodinjske aluminijaste folije delijo v bistvu enake temeljne fizikalne, tehnične in kemične značilnosti in se uporabljajo za isti namen. Gospodinjska aluminijasta folija zaradi tega predstavlja en sam proizvod.

2. Podoben proizvod

(17) Preiskava je pokazala, da gospodinjska aluminijasta folija, izdelana v LRK in Rusiji ter izvožena v Skupnost, ter gospodinjska aluminijasta folija, ki jo industrija Skupnosti proizvaja in prodaja v Skupnosti, delita enake temeljne fizikalne in kemične značilnosti, to je folija, izdelana iz aluminija debeline med 0,009 mm in 0,018 mm ter pripravljena na kolutih do 650 mm širine. Nadalje, končna uporaba je enaka, to je, uporablja se za večnamensko kratkotrajno zavijanje.

(18) Enako je bilo ugotovljeno za gospodinjsko aluminijasto folijo, ki se proizvaja in prodaja v Združenih državah Amerike (ZDA), ki je služila kot primerljiva država. Opozoriti je treba, da v Rusiji ni domače prodaje gospodinjske aluminijaste folije.

(19) Glede na gornje se ugotavlja, da so omenjene gospodinjske aluminijaste folije podobne v pomenu člena 1(4) Uredbe Sveta (ES) št. 384/96 (v nadaljevanju "temeljna Uredba").

C. DAMPING

1. Predhodne pripombe

(20) Ugotovljeno je bilo, da je med obdobjem preiskave iz vsake od zadevnih držav samo po en proizvajalec izvažal v Skupnost. Predstavljala sta skoraj ves izvoz iz zadevnih držav v Skupnost.

2. Tržno gospodarska obravnava

(21) Po členu 2(7)(b) temeljne Uredbe je normalna vrednost v LRK in Rusiji določena na osnovi cen ali sestavljene vrednosti tistih proizvajalcev, ki lahko dokažejo, da izpolnjujejo merila iz omenjenega člena 2(7)(c), t.j., da delujejo pod tržno gospodarskimi pogoji. Edini proizvajalci izvozniki v LRK in Rusiji so zahtevali tržno gospodarsko obravnavo in so morali izpolniti obrazec z zahtevkom, da podrobno navedejo vse zahtevane ustrezne informacije. Rezultati teh preiskav so bili poslani Svetovalnemu odboru in po posvetovanju je bila sprejeta odločitev, da se tržno gospodarska obravnava odobri samo proizvajalcu izvozniku iz Rusije.

(a) LRK

(22) Poslane informacije so pokazale, da je edini kitajski proizvajalec izvoznik v večinski lasti države in da je predsednika upravnega odbora imenovala pravna oseba v državni lasti. Ugotovljeno je bilo, da v tem primeru ni mogoče zagotoviti nevmešavanja države in zato niso izpolnjena merila prve alinee člena 2(7)(c) temeljne Uredbe. Iz tega razloga je bilo sklenjeno, da temu podjetju ni mogoče odobriti tržno gospodarske obravnave.

(23) Zadevno podjetje je nasprotovalo sklepu, da se mu ne odobri tržno gospodarske obravnave, v glavnem z utemeljitvijo, da je bilo partner v mešanem podjetju ZDA, ki je bilo edino odgovorno za upravljanje poslovanja in je bila zato neodvisnost od države zajamčena. Glede na dejstvo, da je predsednika upravnega odbora imenovala pravna oseba v državni lasti, ta argument ni zadoščal za razveljavitev navedenih ugotovitev.

(b) Rusija

(24) Preiskava je pokazala, da so bile odločitve v zvezi s stroški in vlaganji odziv na tržne signale brez znatnega vmešavanja države in da so stroški glavnih vložkov odražali tržne vrednosti. Podjetje je imelo en čisti niz računovodskih evidenc, ki so bile neodvisno revidirane v skladu z mednarodnimi računovodskimi standardi. Proizvodni stroški in finančni položaj podjetja niso utrpeli znatnih izkrivljanj konkurenčnosti, prenesenih iz nekdanjega netržnega gospodarskega sistema, prav tako so za podjetje veljali zakoni o stečajnih postopkih in lastninskih razmerjih, kar je zagotavljalo stabilnost. Nazadnje, pretvorbe deviznega tečaja so bile opravljene po tržnem tečaju. Na podlagi navedenega je bilo ugotovljeno, da so izpolnjena merila člena 2(7)(c) temeljne Uredbe in da je zato temu podjetju treba dodeliti tržno gospodarsko obravnavo.

3. Individualna obravnava

(25) Edini kitajski proizvajalec je tudi zahteval individualno obravnavo, to je določitev individualne stopnje dampinga na osnovi posameznih izvoznih cen podjetja.

(26) Zadevno podjetje ni moglo dokazati, da je bilo dovolj neodvisno od kitajskih oblasti in da je izpolnjevalo vsa zahtevana merila. Zlasti podjetje ni moglo, ker je v večinski lasti države, zagotoviti nevmešavanja države v svoje izvozne cene, količine in prodajne pogoje. Zato je bilo sklenjeno, da se temu podjetju ne odobri individualne obravnave.

(27) Ker je preiskava pokazala, da izvozna prodaja v Skupnost, ki jo opravlja sodelujoči kitajski proizvajalec izvoznik, pomeni ves izvoz iz LRK v Skupnost v obdobju preiskave, vprašanje individualne obravnave v vsakem primeru ni bilo bistvenega pomena za to preiskavo, ker je bila državna dajatev določena na osnovi podatkov v zvezi s tem edinim proizvajalcem izvoznikom.

4. Primerljiva država

(28) Skladno s členom 2(7) temeljne Uredbe je bilo treba za določitev normalne vrednosti za kitajsko podjetje, ki ne izpolnjuje zahtev tržno gospodarske obravnave, izbrati primerljivo državo s tržnim gospodarstvom. Primerljivo državo je bilo treba izbrati tudi za preiskavo, opravljeno v zvezi z uvozom po poreklu iz Rusije. To je bilo potrebno, da bi imeli na voljo podatke v primeru, če ruski proizvajalec izvoznik ne bi hotel dostaviti ustreznih podatkov.

(29) V ta namen so pritožniki predlagali Turčijo. Turčijo je Komisija predvidela kot primerljivo državo v obvestilu o uvedbi, zainteresirane države pa so prosili za pripombe.

(30) V roku, določenem v obvestilu o uvedbi, so kitajski in ruski proizvajalci izvozniki nasprotovali tej izbiri zaradi številnih razlogov. Kitajsko podjetje je pripomnilo, da Turčija kot primerljiva država ne ustreza glede razpoložljivosti surovin, energetskih virov, uporabljene tehnologije, obsega proizvodnje, reprezentančnosti domače prodaje in konkurenčnosti. Dokazovalo je, da ta merila o primerljivosti z LRK v zvezi z zadevnim proizvodom izpolnjuje samo Rusija. Kot druga možnost je kitajski proizvajalec izvoznik menil, da je kot primerljiva država Venezuela bolj primerna od Turčije glede stroškov energije, proizvodne opreme in zmogljivosti. Rusko podjetje samo pa je pripomnilo, da so med Turčijo in Rusijo velike razlike glede proizvodnega procesa, konkurenčne ravni in stroškov energije.

(31) Kar zadeva Turčijo, je bilo ugotovljeno, da sodelujoči proizvajalec ni imel domače prodaje nepovezanim kupcem. Zaradi tega je Komisija, da bi našla ustreznejšo primerljivo državo, stopila v stik z določenimi znanimi proizvajalci v številnih drugih primerljivih državah.

(32) Zahteva kitajskega proizvajalca izvoznika, da se kot primerljiva država uporabi Rusija, ni mogla zavezovati iz številnih razlogov. V Rusiji ni bilo domače prodaje zadevnega proizvoda, prav tako je bil tam samo en aktiven proizvajalec. Poleg tega, kot je pojasnjeno v nadaljevanju, je bilo treba razpoložljive informacije, pa tudi podatke iz primerljive države, v precejšnjem obsegu uporabiti tudi za Rusijo.

(33) Navezan je bil stik s proizvajalcema v Venezueli in Indiji, vendar nista hotela sodelovati.

(34) Navezan je bil tudi stik z dvema proizvajalcema v ZDA. Eden je zavrnil sodelovanje, drugi pa se je z njim strinjal. Ugotovljeno je bilo, da so bile cene tega podjetja cene v običajnem trgovanju in so smiselno odražale raven tržne cene v ZDA.

Glede na to, da je poleg tega domači trg v ZDA največji na svetu, odprt za uvoz ob razmeroma nizki uvozni dajatvi, in glede na več lokalnih konkurenčnih proizvajalcev, je obveljalo, da ZDA niso neutemeljena izbira primerljive države.

5. LRK

(a) Normalna vrednost

(35) Normalna vrednost je bila določena na osnovi domačih cen primerljivega proizvajalca iz ZDA, za katere se je menilo, da so reprezentativne. Pravzaprav je bilo ugotovljeno, da je bila količina njegove prodaje večja od količine, izvožene iz LRK v Skupnost.

(36) Nadalje je bilo ugotovljeno, da je bila prodaja podobnega proizvoda v ZDA opravljena med običajnim trgovanjem v skladu s členom 2(4) temeljne Uredbe. Normalna vrednost je bila tako določena na osnovi tehtanih povprečnih cen, dejansko plačanih za vse domače prodaje nepovezanim kupcem.

(b) Izvozna cena

(37) Preiskava je pokazala, da je edini kitajski proizvajalec izvoznik ves izvoz zadevnega proizvoda v celoti prodal nepovezanim kupcem v Skupnosti. Izvozne cene so bile tako določene skladno s členom 2(8) temeljne Uredbe, to je na osnovi cen, ki so jih ti neodvisni kupci dejansko plačali ali jih plačujejo.

(c) Primerjava

(38) Za namene poštene primerjave je bil zaradi razlik po členu 2(10) temeljne Uredbe narejen ustrezen popravek za razlike, za katere se je izkazalo, da vplivajo na primerljivost cene. Na tej podlagi so bile opravljene prilagoditve ob upoštevanju prevoza, zavarovanja, embalaže in kreditiranja.

(d) Stopnja dampinga

(39) Skladno s členom 2(10) in (11) temeljne Uredbe so bile stopnje dampinga določene na podlagi primerjave med tehtano povprečno normalno vrednostjo in tehtano povprečno izvozno ceno na ravni franko tovarna in na isti stopnji trgovanja.

(40) Stopnja dampinga, izražena kot odstotek CIF cene na meji Skupnosti, znaša:

Ljudska republika Kitajska: 26,8 %

6. Rusija

(a) Normalna vrednost

(41) Po členu 2(3) in (4) temeljne Uredbe je bilo treba, glede na to, da ni domače prodaje podobnega proizvoda, normalno vrednost določiti na podlagi sestavljene vrednosti. Normalna vrednost je bila sestavljena na podlagi stroškov proizvodnje, ki jih je proizvajalec izvoznik imel za zadevni izvoženi proizvod, ki se jim prištejejo razumen znesek za prodajne, splošne in administrativne stroške ter dobičke skladno s členom 2(3) in (6) temeljne Uredbe.

(42) Ker zadevni ruski proizvajalec izvoznik ali kateri koli proizvajalec v Rusiji ni opravljal domače prodaje, je Komisija predvidela določitev prodajnih, splošnih in administrativnih stroškov ter dobičkov na podlagi proizvodnje in prodaje iste splošne kategorije proizvodov, t.j. navadne folije, ali natančneje, konverterske aluminijaste folije, za zadevno podjetje na domačem trgu, kot zahteva člen 2(6)(b) temeljne Uredbe.

(43) Od podjetja so zahtevali, da predloži te informacije, najprej med preiskavo na kraju samem, naknadno pa na podlagi dopolnilnega vprašalnika. Podjetje je dostavo teh informacij zavrnilo z utemeljitvijo, da je za njihovo pripravo potrebno veliko dela. Nadalje, preiskava je pokazala številne nepravilnosti (kot je podrobneje pojasnjeno v nadaljevanju), vključno s težavami pri ugotavljanju ravni cene stroškov energije, enega večjih stroškovnih elementov, in vrednotenju premoženja podjetja. Glede na očitne pomanjkljivosti in zavrnitev zagotovitve informacij o isti splošni kategoriji proizvodov je bila normalna vrednost določena na podlagi člena 18 temeljne Uredbe, kot je razloženo v nadaljevanju.

(44) Sestavljena normalna vrednost je bila ugotovljena z uporabo čim več informacij samega podjetja. Zaradi v nadaljevanju navedenih razlogov pa je bilo treba izdelati naslednje popravke podatkov podjetja:

(45) Glede stroškov energije je bilo ugotovljeno, da je podjetje za distribucijo električne energije v večinski lasti države podjetju zaračunavalo nenavadno nizko ceno, prav tako se ni dalo ugotoviti, da ta cena smiselno odraža stroške, povezane s proizvodnjo elektrike. Podjetje zaradi uporabe sistema plačila z odprtim računom ni moglo izkazati, da so bili računi za elektriko v celoti poravnani. Zato je bilo sklenjeno, da stroški energije niso zanesljivi in odločeno, da se uporabi povprečna tarifa za energijo, ki velja za proizvajalce aluminija po vsem svetu in je objavljena v gospodarskem tisku.

(46) V zvezi z amortizacijo je bilo ugotovljeno, da je bila večina sredstev kupljena na dražbi po zelo nizkih cenah po stečaju predhodne pravne osebe v letu 1998. Za namene uskladitve knjigovodstva podjetja s splošno veljavno računovodsko prakso je revizor podjetja zahteval neodvisno ovrednotenje lastnine, obrata in opreme. Ta ocena je pripeljala do popravljene vrednosti, ki je sedaj usklajena z dejanskim položajem podjetja. Znesek amortizacije je bil ustrezno prilagojen za uskladitev s splošno veljavno računovodsko prakso.

(47) V zvezi s prodajnimi, splošnimi in administrativnimi stroški in dobičkom je bilo zato, ker ni bilo preiskave drugega ruskega proizvajalca izvoznika ali proizvajalca ter zanesljivih podatkov v zvezi s proizvodnjo in prodajo iste kategorije proizvodov na domačem trgu, odločeno, da se jih določi, kot zahteva člen 2(6)(c) temeljne Uredbe. Prodajni, splošni in administrativni stroški ter dobički so tako temeljili na reprezentativni domači prodaji med običajnim trgovanjem, ki jo je opravil primerljiv proizvajalec v ZDA. Stopnja dobička je temeljila na podatkih v zvezi z delovanjem topilnice in valjalnice folije, da bi odražala celoten dobiček, ustvarjen pri proizvodnji in prodaji zadevnega proizvoda.

(b) Izvozna cena

(48) Rusko podjetje je vso prodajo zadevnega proizvoda na trgu Skupnosti opravilo prek povezane trgovinske družbe, registrirane na Britanskih deviških otokih, ki je potem gospodinjsko aluminijasto folijo ponovno prodala nepovezanemu uvozniku v Skupnosti. Izvozna cena je bila zato določena na podlagi cen, ki jih je neodvisen kupec v Skupnosti plačal ali jih plačuje družbi na Britanskih deviških otokih.

(c) Primerjava

(49) Za namene poštene primerjave je bil zaradi razlik po členu 2(10) temeljne Uredbe narejen ustrezen popravek za razlike, za katere se je izkazalo, da vplivajo na primerljivost cene. S tem v zvezi so bile opravljene prilagoditve ob upoštevanju stroškov prevoza, zavarovanja, kreditiranja, stranskih stroškov, kreditov, poprodajnih stroškov in provizij.

(d) Stopnja dampinga

(50) Skladno s členom 2(10) in (11) temeljne Uredbe so bile stopnje dampinga določene na podlagi primerjave med tehtano povprečno normalno vrednostjo in tehtano povprečno izvozno ceno na ravni franko tovarna in na isti stopnji trgovanja.

(51) Ker je bil znan samo en proizvajalec zadevnega proizvoda v Rusiji, je Komisija menila, da velja preostalo stopnjo dampinga določiti na ravni individualne stopnje dampinga, določene za sodelujočega proizvajalca izvoznika v zadevni državi.

(52) Stopnje dampinga, izražene kot odstotek CIF cene na meji Skupnosti, znašajo:

- Delniška družba United Company "Siberian Aluminium" 14, 9 %

- vse druge družbe 14, 9 %.

D. INDUSTRIJA SKUPNOSTI

1. Opredelitev proizvodnje Skupnosti

(53) Za namene ugotavljanja, ali je bila industrija Skupnosti oškodovana ter s tem v zvezi za določitev porabe in različnih gospodarskih kazalcev v zvezi z razmerami v industriji Skupnosti, je bilo treba proučiti, ali je treba škodo in porabo oceniti v zvezi s celotno proizvodnjo Skupnosti ali pa bi se morala ta analiza usmeriti na proizvodnjo Skupnosti, namenjeno odprtemu trgu.

(54) Del proizvodnje v Skupnosti se ne daje v prodajo na trgu, temveč jo podjetja notranje preoblikujejo v svojih obratih v nadaljnem delu proizvodne verige. Zaradi tega velja, da se ta proizvodnja odvija na zaprtem trgu. Zato je bilo proučeno, ali se jasno ločita prosti in zaprti trg. Ugotovljeno je bilo, da gospodinjska aluminijasta folija, ki je notranje prenesena na odvisne previjalce v nadaljnem delu proizvodne verige, ni bila konkurenčna z gospodinjsko aluminijasto folijo, uvoženo iz LRK in Rusije, ali folijo, ki so jo proizvajalci Skupnosti prodajali na prostem trgu. Na podlagi gornjega je bilo ugotovljeno, da se mora preiskava vpliva dampinškega uvoza na razmere v industriji Skupnosti usmeriti na prosti trg. Treba je pripomniti, da je bilo ugotovljeno, da nihče od proizvajalcev Skupnosti, ki so se pritožili, ni dejaven na zaprtem trgu.

(55) Na prostem trgu Skupnosti gospodinjsko aluminijasto folijo proizvajajo naslednja podjetja:

- šest proizvajalcev Skupnosti, v imenu katerih je bila vložena pritožba in ki so sodelovali v preiskavi;

- dva proizvajalca, ki nista bila pritožnika, eden od njiju je zagotovil splošne informacije v podporo pritožbi, noben od njiju pa ni nasprotoval postopku (ILA Group (I) in Laminazione Sottile (I)).

(56) Vsi ti proizvajalci zato predstavljajo celotno proizvodnjo Skupnosti v pomenu člena 4(1) temeljne Uredbe.

2. Opredelitev industrije Skupnosti

(57) Proučeno je bilo, ali so sodelujoči proizvajalci Skupnosti, ki so se pritožili, predstavljali večji delež skupne proizvodnje Skupnosti glede zadevnega proizvoda. Ker so proizvajalci Skupnosti, ki so se pritožili, predstavljali 82 % odprte proizvodnje gospodinjske aluminijaste folije Skupnosti med obdobjem preiskave, je bilo ugotovljeno, da predstavljajo industrijo Skupnosti v pomenu člena 4(1) in člena 5(4) temeljne Uredbe. V nadaljevanju se navajajo kot "industrija Skupnosti". Treba je pripomniti, da bi proizvajalci Skupnosti, ki so se pritožili, predstavljali tudi večji delež celotne proizvodnje Skupnosti, to je vključno z gospodinjsko aluminijasto folijo, namenjeno notranji uporabi.

E. ŠKODA

1. Poraba v Skupnosti

(58) Poraba v Skupnosti je bila določena na podlagi informacij, ki jih je industrija Skupnosti zagotovila o obsegu svoje prodaje na trgu Skupnosti, informacij, ki jih je zagotovil drug sodelujoči proizvajalec, in ocen glede prodaje nekega drugega proizvajalca Skupnosti na trgu Skupnosti, navedenih v pritožbi, informacij, ki so jih zagotovili sodelujoči proizvajalci izvozniki v zvezi z obsegom izvoza v Skupnost, informacij Eurostata ter informacij uvoznikov in predelovalcev gospodinjske aluminijaste folije v Skupnosti.

(59) Poraba je z 71300 ton v letu 1996 narasla na 80742 v letu 1997 in na 88032 ton v letu 1998. V preiskovanem obdobju pa je poraba padla na 86117 ton. V obravnavanem obdobju je poraba narasla za 21 %.

2. Uvoz v Skupnost iz zadevnih držav

(a) Kumulativna ocena učinkov zadevnega uvoza

(60) Proučeno je bilo, ali je treba učinke zadevnega uvoza oceniti kumulativno upoštevaje pogoje iz člena 3(4) temeljne Uredbe.

(61) Ugotovljeno je bilo, da so bile stopnje dampinga za obe državi več kot de minimis, kot je opredeljeno v členu 9(3) temeljne Uredbe, in da obseg uvoza iz vsake od teh dveh držav ni bil zanemarljiv. Nadalje je bilo tudi ugotovljeno, da je kumulativna ocena ustrezna glede na pogoje konkurenčnosti pri zadevnem uvozu ter pogoje konkurenčnosti med zadevnim uvozom in podobnim proizvodom Skupnosti. V resnici je preiskava pokazala, da sta si gospodinjski aluminijasti foliji, uvoženi iz dveh zadevnih držav v vseh vidikih podobni, prav tako sta podobni gospodinjski aluminijasti foliji, ki se proizvaja in prodaja v Skupnosti. Obseg uvoza iz zadevnih dveh držav je bil velik in se je za obe državi med letom 1996 in obdobjem preiskave povečal. V istem obdobju so narasli tudi njuni ustrezni tržni deleži. Nadalje, ugotovljeno je bilo, da so cene kitajskega in ruskega uvoza pod cenami industrije Skupnosti v obravnavanem obdobju, medtem ko se je prodaja odvijala po istih ali podobnih trgovskih kanalih in podobnih trgovskih pogojih.

(62) Iz tega razloga je bilo sklenjeno, da je treba učinek zadevnega uvoza oceniti kumulativno.

(b) Obseg in tržni delež dampinškega uvoza

(63) Obseg uvoza gospodinjske aluminijaste folije iz zadevnih držav je stalno naraščal s 622 ton v letu 1996 na 9149 ton v letu 1997, 16922 ton v letu 1998 in 16387 ton v obdobju preiskave.

(64) Delež trga Skupnosti, ki ga je imel uvoz iz zadevnih držav je narasel z 0,9 % v letu 1996 na 11,3 % v letu 1997, na 19,2 % v letu 1998 in rahlo padel na 19,0 % v obdobju preiskave.

(c) Cene dampinškega uvoza

(i) Gibanje cen

(65) Med letoma 1996 in 1997 so povprečne cene na enoto gospodinjske aluminijaste folije, uvožene iz zadevnih držav, na ravni dostave kupcu narasle z 1,83 eura/kg na 2,02 eura/kg, t.j. 10 % povečanje. Med letoma 1997 in 1998 so se cene nadalje povečale za 31 % na 2,57 eura/kg. Med letom 1998 in obdobjem preiskave so cene padle za 17 % na 2,14 eura/kg. Treba je opozoriti, da so cene zadevnega uvoza v vsem obdobju ostale pod cenami industrije Skupnosti.

(ii) Nelojalno nižanje cen

(66) Za namene analize nelojalnega nižanja cen so bile cene gospodinjske aluminijaste folije, ki jo je prodala industrija Skupnosti, primerjane s cenami kitajskega in ruskega uvoza na trg Skupnosti v obdobju preiskave.

(67) Cene kitajskega in ruskega uvoza so cene, ki so jih sodelujoči proizvajalci izvozniki sporočili v svojem odzivu na ustrezno prilagojene vprašalnike za dajatve in stroške po uvozu na ravni prvega nepovezanega kupca, franko kupec. Cene industrije Skupnosti so cene, sporočene v odgovorih na vprašalnike o prodaji franko kupec v Skupnosti prvemu nepovezanemu kupcu.

(68) Ruski proizvajalec izvoznik je dokazoval, da bi bilo treba ruske cene prilagoditi, da bi upoštevali nižjo kakovost ruske gospodinjske aluminijaste folije, izvožene v Skupnost. Navedeno je bilo, da se je ruska gospodinjska aluminijasta folija proizvajala z zlitino nižje kakovosti (zlitina 8011), medtem ko naj bi bila gospodinjska aluminijasta folija, proizvedena v Skupnosti, iz zlitine višje kakovosti (zlitina 8006). Preiskava je pokazala, da so vsi proizvajalci v Skupnosti, razen enega, v proizvodnji gospodinjske aluminijaste folije uporabljali zlitino 8011. Vendar je bilo na podlagi informacij, prejetih od predelovalcev, ugotovljeno, da vrsta zlitine pri predelovalcih ne določa izbire gospodinjske aluminijaste folije. Nadalje, ni se dalo ugotoviti razlike v kakovosti med gospodinjskimi aluminijastimi folijami, proizvedenimi z uporabo različnih zlitin, ki so narekovale razliko v ceni. Glede na navedeno ni bilo mogoče odobriti prilagoditve.

(69) Na tej osnovi stopnje nelojalnega nižanja cene, ugotovljene za posamezno državo in izražene kot odstotek cene industrije Skupnosti, dosegajo 1 % za LRK in 6 % za Rusijo. Omenjene stopnje nelojalnega nižanja cen je treba upoštevati glede na znaten padec cene, ki ga je industrija Skupnosti utrpela v obdobju preiskave, kot izkazujejo izgube, ki jih je imela industrija Skupnosti.

3. Položaj industrije Skupnosti

(a) Proizvodnja, zmogljivost in uporaba zmogljivosti

(70) V letih 1996 in 1997 je proizvodnja ostala pri približno 59000 tonah, navkljub povečanju porabe v višini 13 %. V letih 1997 in 1998 je proizvodnja padla za 9 % na približno 54000 ton, medtem ko se je poraba v istem obdobju povečala za nadaljnjih 9 %. Med letom 1998 in obdobjem preiskave je proizvodnja ostala stabilna.

(71) Med letom 1996 in obdobjem preiskave je proizvodna zmogljivost industrije Skupnosti ostala razmeroma stabilna pri približno 70500 tonah, z izjemo leta 1997, ko je proizvodna zmogljivost narasla na 72000. Proizvodna zmogljivost je bila izračunana z upoštevanjem opreme, namenjene uporabi v proizvodnji gospodinjske aluminijaste folije. Čeprav je tehnično mogoče uporabiti iste proizvodne zmogljivosti za proizvodnjo gospodinjske aluminijaste folije in konverterske aluminijaste folije, pa zaradi stroškov, nastalih pri prehodu z enega proizvoda na drugega, proizvajalci v Skupnosti v praksi namenjajo opremo za proizvodnjo enega ali drugega proizvoda.

(72) Izkoriščenost zmogljivosti je od leta 1997 upadla zaradi upada proizvodnje. Treba je opozoriti, da ima glede na fiksne stroške pri proizvodnji gospodinjske aluminijaste folije zmanjšanje stopnje izkoriščenosti zmogljivosti pomemben vpliv na proizvodne stroške.

(b) Zaloge

(73) Pri analizi zalog je treba opozoriti, da se gospodinjska aluminijasta folija proizvaja po naročilu. Vse zaloge so dejansko namenske količine, ki čakajo na dostavo kupcu. S tem v zvezi je zato ovrednotenje zalog videti nepomembno za proučitev gospodarskega položaja industrije Skupnosti.

(c) Obseg prodaje, tržni delež in rast

(74) Med letoma 1996 in 1997 je prodaja kljub 13 % povečanju porabe upadla z 49386 ton na 48700 ton. Med letoma 1997 in 1998 je prodaja upadla za 7 % na 45402 ton navkljub nadaljnjemu povečanju porabe v višini 9 %. Med letom 1998 in obdobjem preiskave je prodaja rahlo upadla na 45241 ton, medtem ko se je poraba zmanjšala za 2 %.

(75) Tržni delež industrije Skupnosti se je zmanjšal z 69,3 % v letu 1996 na 60,3 % v letu 1997, potem se je nadalje zmanjšal na 51,6 % v letu 1998 in rahlo povečal na 52,5 % v obdobju preiskave.

(d) Cene in dejavniki, ki vplivajo na cene

(76) Od leta 1996 do 1997 so cene narasle za 8 % z 2,25 eura/kg na 2,44 eura/kg, medtem ko se je lastna cena industrije Skupnosti na enoto povečala za 7 %. Med letoma 1997 in 1998 so cene narasle za nadaljnjih 8 % na 2,64 eura/kg, medtem ko se je lastna cena na enoto povečala samo za 4 %. Med letom 1998 in obdobjem preiskave so cene padle za 14 % na 2,28 eura/kg, medtem ko je lastna cena na enoto upadla samo za 5 %.

(77) Zlasti v letih 1996 in 1997 je povečanje lastne cene proizvodnje v glavnem nastalo zaradi povečanja stroškov surovin, ki pomenijo okoli 55 % lastne cene proizvodnje. Ker je bilo povečanje prodajnih cen večje kot povečanje lastne cene proizvodnje, je industrija Skupnosti zmanjšala svoje izgube.

(78) Med letoma 1997 in 1998 pa je kljub znižanju stroškov surovin (– 2 %) lastna cena proizvodnje narasla za 4 % zaradi povečanja fiksnih stroškov na proizvodno enoto kot posledica zmanjšanja proizvodnje (– 9 %). Prodajne cene industrije Skupnosti pa so se povečale za 8 %, zato je industrija Skupnosti izboljšala svojo donosnost.

(79) Med letom 1998 in obdobjem preiskave se je lastna cena na enoto proizvodnje v industriji Skupnosti znižala za 5 % v glavnem zaradi zmanjšanja stroškov surovin (– 9 %). V istem obdobju je industrija Skupnosti utrpela znaten upad cen, ker so njene cene padle precej več, kot se je znižala njena lastna cena.

(80) Treba je opozoriti, da so stroški surovin v skladu s cenami surovega aluminija, kot kotirajo na Londonski borzi kovin.

(e) Donosnost, denarni tok, donosnost naložbe in sposobnost zbiranja kapitala

(81) Med letoma 1996 in 1997 se je donosnost industrije Skupnosti po donosu na neto prodajo na trgu Skupnosti nekoliko izboljšala z – 2,2 % na – 1, 3 %, izraženo v prihodku od prodaje. To rahlo izboljšanje je nastalo, ker so se prodajne cene industrije Skupnosti povečale bolj, kot se je zvišala lastna cena na enoto. Med letoma 1997 in 1998 je industrija Skupnosti nadalje izboljšala donosnost na 3 % s povišanjem cen nad svojo lastno ceno. Med letom 1998 in obdobjem preiskave je industrija Skupnosti utrpela izgube v višini – 7,3 % zaradi močnega padca cen.

(82) Glede denarnih tokov in donosnosti naložb je kazalce mogoče zagotoviti samo za celoto vsakega od zadevnih podjetij. Ker zadevni proizvod predstavlja samo del celovitih dejavnosti podjetja, ti kazalci niso mogli zagotoviti odločilnega napotka glede razmer, ki prevladujejo v sektorju gospodinjske aluminijaste folije.

(83) Noben od proizvajalcev Skupnosti ni navedel, da ima kakršne koli težave pri zbiranju kapitala. Videti je, da je to povezano z dejstvom, da večina proizvajalcev Skupnosti pripada globalno organiziranim skupinam podjetij. Treba pa je opozoriti, da je največji proizvajalec gospodinjske aluminijaste folije oznanil predvideno zaprtje svojega proizvodnega obrata v Skupnosti zaradi, med drugim, poslabšanja svojega finančnega položaja

(f) Vlaganja

(84) Vlaganja so v obravnavanem obdobju narasla s približno 3 milijonov eurov v letih 1996 in 1997 na okoli 17 milijonov eurov v letu 1998 ter okoli 10 milijonov eurov v obdobju preiskave. Vlaganja so znašala okoli 2,5 % prihodka od prodaje industrije Skupnosti v letu 1996, 14,5 % v letu 1998 in 9,9 % v obdobju preiskave. To kaže stalna prizadevanja industrije Skupnosti, da posodobi svojo opremo in izboljša svojo konkurenčnost. Vlaganja so se izvajala v glavnem v zamenjavo strojne opreme zaradi optimizacije produktivnosti. Ker se vlaganja v ta sektor amortizirajo v daljšem časovnem obdobju (več kot 20 let), ni mogoče trditi, da je raven vlaganj v letu 1998 in obdobju preiskave vplivala na zniževanje donosnosti v istem obdobju.

(g) Zaposlovanje, produktivnost in plače

(85) Število zaposlenih je v letih 1996 in 1997 ostalo stabilno pri številu 435, vendar je v letu 1998 padlo na 388 ter v obdobju preiskave ostalo na tej ravni. Treba je opozoriti, da je bilo zaposlovanje porazdeljeno na osnovi obsega proizvodnje, ker zaposleni delajo tako v proizvodnji gospodinjske aluminijaste folije kot drugih folijinih proizvodov.

(86) Produktivnost ukrepov industrije Skupnosti izražene v proizvedenih tonah na zaposlenega se je v obravnavanem obdobju povečala za 3 %. Številke glede produktivnosti v glavnem odražajo porazdelitve, narejene za določitev ravni zaposlenosti.

(87) V zvezi s plačami je med letom 1996 in obdobjem preiskave skupni znesek plač narasel za 7 %.

(h) Velikost stopnje dampinga

(88) Kar zadeva vpliv velikosti dejanske stopnje dampinga na industrijo Skupnosti, glede na obseg in cene uvoza iz zadevnih držav, tega vpliva ni mogoče zanemariti.

4. Ugotovitev škode

(89) Med letom 1996 in obdobjem preiskave je obseg uvoza gospodinjske aluminijaste folije s poreklom iz zadevnih držav narasel za 2600 %, s približno 600 ton na več kot 16000, ton. To je povzročilo, da je tržni delež zadevnega uvoza narasel za 18 odstotnih točk v obdobju, ko se je poraba povečala za 21 %. Cene zadevnega uvoza so v vsem obravnavanem obdobju ostale pod cenami industrije Skupnosti.

(90) Med letoma 1996 in obdobjem preiskave se je položaj industrije Skupnosti poslabšal, kar zadeva proizvodnjo (– 8 %) in obseg prodaje (– 8 %), navkljub povečanju porabe v Skupnosti, to je za 21 %. Posledica tega je bila, da je tržni delež industrije Skupnosti strmo padel z 69 % na 52 %, to je za 17 odstotnih točk.

(91) Zlasti med letoma 1996 in 1997 je industrija Skupnosti izboljšala svojo donosnost, ker so se njene prodajne cene povečale bolj kot lastna cena na enoto. V istem obdobju sta se zmanjšala količina prodaje in tržni delež industrije Skupnosti. Med letoma 1997 in 1998 je industrija Skupnosti nadalje izboljšala svojo donosnost z večjim zvišanjem svojih cen od zvišanja lastne cene na enoto. To je povzročilo izboljšanje donosnosti, vendar za ceno nadaljnje izgube obsega prodaje in tržnega deleža. Med letom 1998 in obdobjem preiskave je industrija Skupnosti znižala svoje prodajne cene precej več, kot se je znižala njena lastna cena na enoto. To zmanjšanje cene je industriji Skupnosti povzročilo hude izgube, ki so v obdobju preiskave dosegle – 7 %.

(92) Po obdobju preiskave je eden največjih proizvajalcev Skupnosti oznanil predvideno zaprtje enega svojih obratov za proizvodnjo gospodinjske aluminijaste folije v Skupnosti, ker ni mogel vzdržati izgub, ki jih je utrpel v tem sektorju.

(93) Glede na gornje, kot izkazujejo zmanjšanje proizvodnje in prodaje, izguba tržnega deleža in upad cene, ki vodi do hudih izgub, se ugotavlja, da je v obdobju preiskave industrija Skupnosti utrpela znatno škodo v pomenu člena 3(1) temeljne Uredbe.

F. VZROK ŠKODE

(94) Skladno s členom 3(6) in (7) temeljne Uredbe se je proučilo, ali je dampinški uvoz gospodinjske aluminijaste folije s poreklom iz zadevnih držav industriji Skupnosti povzročil škodo v obsegu, ki dovoljuje, da se ga lahko uvrsti med znatno škodo. Poleg dampinškega uvoza so se proučili tudi znani dejavniki, ki bi lahko v istem času škodovali industriji Skupnosti, za zagotovitev, da morebitna škoda, ki jo povzročajo ti drugi dejavniki, ni nastala zaradi dampinškega uvoza.

1. Učinki dampinškega uvoza iz zadevnih držav

(95) Znatno povečanje obsega uvoza s poreklom iz zadevnih držav in pridobitev tržnega deleža v obravnavanem obdobju po cenah, ki so ostale pod cenami industrije Skupnosti, je sovpadalo s poslabšanjem položaja Skupnosti glede proizvodnje, obsega prodaje, tržnega deleža in upada cen, kar je privedlo do znatnih izgub med obdobjem preiskave.

(96) Zlasti se je obseg uvoza znatno povečal z okoli 600 ton v letu 1996 na približno 16000 ton med obdobjem preiskave. Največje povečanje je bilo med letoma 1997 in 1998 in je sovpadalo z zmanjšanjem proizvodnje in prodaje industrije Skupnosti. Povečanje deleža uvoza na trgu Skupnosti je bilo zrcalna slika izgube tržnega deleža industrije Skupnosti, katere obseg prodaje je v tem obdobju upadel za 8 %.

(97) Med letoma 1996 in 1998 je industrija Skupnosti povečala prodajne cene, da bi ustrezale povečanju stroškov, zaradi česar je prišlo do izgube obsega proizvodnje, prodaje in tržnega deleža, vendar z določenim izboljšanjem donosnosti. To izboljšanje donosnosti je bilo bolj poudarjeno v letu 1998, v letu, ko je bila povprečna razlika v ceni med cenami zadevnega uvoza in cenami industrije Skupnosti na najnižji ravni.

(98) Vendar je morala industrija Skupnosti med letom 1998 in obdobjem preiskave znižati svoje cene, da bi jih prilagodila na cene zadevnega uvoza in tako ohranila obseg prodaje, kar je poslabšalo donosnost. Treba je opozoriti, da je trg gospodinjske aluminijaste folije zrel in cenovno občutljiv ter da so se uvozne cene iz zadevnih držav znatno znižale med letom 1998 in obdobjem preiskave ter so v obdobju preiskave znižale cene industrije Skupnosti.

(99) Zato velja, da je pritisk zadevnega uvoza, ki je znatno povečal svoj obseg in tržni delež po nizkih cenah, povzročil padec cen za industrijo Skupnosti, kar je pripeljalo do poslabšanja njenega finančnega položaja.

(100) Glede na gornje se ugotavlja, da je dampinški uvoz gospodinjske aluminijaste folije s poreklom iz zadevnih držav imel znaten vpliv na škodo v pomenu člena 3(6) temeljne Uredbe, ki jo je industrija Skupnosti utrpela med obdobjem preiskave.

2. Učinki drugih dejavnikov

(101) Skladno s členom 3(7) temeljne Uredbe se je proučilo, ali so morda drugi dejavniki in ne le dampinški uvoz iz zadevnih držav, prispevali k znatni škodi, ki jo je utrpela industrija Skupnosti, v takem obsegu, da te škode ne bi bilo mogoče pripisati dampinškemu uvozu iz zadevnih držav. S tem v zvezi so bili proučeni naslednji dejavniki: obseg in cene uvoza po poreklu iz drugih tretjih držav, razvoj cen surovin in ali ni morda industrija Skupnosti utrpela škodo, ki si jo je prizadejala sama zaradi prehoda na proizvodnjo konverterske aluminijaste folije.

(a) Uvoz s poreklom iz drugih tretjih držav

(102) Obseg uvoza gospodinjske aluminijaste folije s poreklom iz drugih tretjih držav je v zadevnem obdobju ostal stabilen pri približno 11000 tonah, z izjemo leta 1998, ko je uvoz iz teh držav znašal 14000 ton. Ta uvoz zato ni imel koristi od povečanja porabe v obravnavanem obdobju in je izgubil 3 odstotne točke svojega deleža na trgu Skupnosti.

(103) Zlasti med obdobjem preiskave je imel uvoz poreklo samo v treh državah, poleg v zadevnih državah, t.j. Hrvaška, Turčija in Venezuela, ki so imele nad 2 % delež trga Skupnosti.

(i) Hrvaška

(104) Uvoz gospodinjske aluminijaste folije po poreklu iz Hrvaške se je po podatkih uvozne statistike Eurostata gibal s 1758 ton v letu 1996 na 737 ton v letu 1997, na 1478 ton v letu 1998 in na 1778 ton v obdobju preiskave. Hrvaški delež na trgu Skupnosti se je v obravnavanem obdobju zmanjšal za 0,4 odstotne točke. Cene tega uvoza so na ravni franko kupec ostale nad ravnijo cen LRK, Rusije in industrije Skupnosti v vsem obdobju, čeprav ni mogoče izključiti, da so vključeni tudi drugi proizvodi, kot je gospodinjska aluminijasta folija (t.j. konverterska aluminijasta folija).

(105) Glede na padajoč delež na trgu Skupnosti in raven cen se ugotavlja, da uvoz po poreklu iz Hrvaške ni prispeval k znatni škodi, ki jo je utrpela industrija Skupnosti.

(ii) Turčija

(106) Uvoz po poreklu iz Turčije se je povečal s 4935 ton v letu 1996 na 7777 ton v letu 1998 in potem zmanjšal na 2446 ton v obdobju preiskave. Njegov tržni delež v Skupnosti se je povečal s 6,9 % v letu 1996 na 8,8 % v letu 1998 in se potem zmanjšal na 2,8 % v obdobju preiskave.

Informacije, ki so jih zagotovili sodelujoči predelovalci, ki predstavljajo več kot 80 % skupnega uvoza gospodinjske aluminijaste folije po poreklu iz Turčije v obdobju preiskave, kažejo, da so bile med letom 1997 in obdobjem preiskave cene turškega uvoza precej višje od cen zadevnih držav ter v skladu s cenami industrije Skupnosti.

(107) Glede na zmanjšanje obsega in tržnega deleža turškega uvoza v obdobju preiskave ter raven njegovih cen je mogoče zaključiti, da uvoz po poreklu iz Turčije ni prekinil vzročne povezave med dampinškim uvozom in znatno škodo, ki jo je utrpela industrija Skupnosti.

(iii) Venezuela

(108) Uvoz po poreklu iz Venezuele se je zmanjšal z 2210 ton v letu 1996 na 1533 ton v letu 1997 in potem povečal na 2779 ton v letu 1998 in na 3843 ton v obdobju preiskave. Njegov delež na trgu Skupnosti se je v istem obdobju povečal s 3,1 % na 4,5 %. Cene tega uvoza so, kot je objavil Eurostat, ostale nad cenami zadevnih držav in cenami industrije Skupnosti, z izjemo leta 1998. Treba je opozoriti, da so bile informacije, ki jih je objavil Eurostat, v skladu z informacijami, ki jih je zagotovil sodelujoči nepovezani uvoznik, ki je predstavljal okoli 15 % skupnega obsega uvoza iz Venezuele v Skupnost v obdobju preiskave.

(109) Glede na raven cen uvoza iz Venezuele, uvoz gospodinjske aluminijaste folije iz Venezuele ni prekinil vzročne povezave med dampinškim uvozom in znatno škodo, ki jo je industrija Skupnosti utrpela v obdobju preiskave.

(b) Razvoj cen surovin

(110) Obravnavano je bilo tudi, ali je mogoče škodo, ki jo je utrpela industrija Skupnosti, pripisati razvoju cen primarnega aluminija, pri čemer glavna surovina pomeni okoli 55 % lastne cene proizvodnje industrije Skupnosti.

(111) Med letoma 1996 in 1998 bi lahko cene industrije Skupnosti odražale razvoj cen surovin. Vendar so med letom 1998 in obdobjem preiskave cene industrije Skupnosti padle za več, kot se je znižala njena lastna cena, vključno s padcem cen surovin, in tako povzročile izgube v višini 7,3 %. Zaradi tega se meni, da razvoj cen surovin ni prispeval k znatni škodi, ki jo je industrija Skupnosti utrpela v obdobju preiskave.

(c) Samopovzročena škoda, nastala zaradi dajanja prednosti proizvodnji konverterske aluminijaste folije.

(112) Dokazovalo se je, da si je industrija Skupnosti zaradi dajanja prednosti proizvodnji konverterske aluminijaste folije, ki naj bi dajala večje dobičke kot gospodinjska aluminijasta folija, sama kriva za zmanjšanje proizvodnje in obsega prodaje gospodinjske aluminijaste folije. Navajalo se je, da je industrija Skupnosti, ker je opremo mogoče uporabljati za proizvodnjo gospodinjske ali konverterske aluminijaste folije, raje proizvajala konvertersko aluminijasto folijo z višjo dodano vrednostjo.

(113) Proizvodnja gospodinjske aluminijaste folije s strani industrije Skupnosti se je med letom 1996 in obdobjem preiskave zmanjšala za 8 %. V istem obdobju se je proizvodnja konverterske aluminijaste folije povečala za 18 %. Med letom 1996 in obdobjem preiskave se je delež proizvodnje gospodinjske aluminijaste folije v skupni proizvodnji folije zmanjšal s 25 % na 21 %.

(114) Najprej, čeprav je na splošno obe, gospodinjsko in konvertersko aluminijasto folijo, tehnično mogoče proizvajati na isti opremi, v praksi proizvajalci opremo namenijo enemu ali drugemu proizvodu, da bi pridobili na učinkovitosti in kar najbolj zmanjšali stroške spreminjanja nastavitve opreme. Drugič, proizvodnja konverterske aluminijaste folije se ni povečala v enakem deležu, kot se je zmanjšala proizvodnja gospodinjske folije, temveč je sledila povečanju porabe konverterske aluminijaste folije. Tretjič, znatna vlaganja industrije Skupnosti v letu 1998 in v obdobju preiskave kažejo zavezanost industrije Skupnosti, da nadaljuje s proizvodnjo gospodinjske aluminijaste folije. Končno, industrija Skupnosti je imela dovolj rezervnih zmogljivosti za povečanje proizvodnje gospodinjske aluminijaste folije, vendar jih ni mogla uporabljati zaradi znatnega povečanja dampinškega uvoza.

(115) Glede na navedeno je bilo ugotovljeno, da škoda, ki jo je utrpela industrija Skupnosti, ni nastala zato, ker se je industrija Skupnosti preusmerila na proizvode konverterske aluminijaste folije.

(d) Sklep glede vzroka škode

(116) Precejšnje povečanje količine in tržnega deleža uvoza iz zadevnih držav, precejšnje zmanjšanje njihovih cen ter raven nelojalnega nižanja cen in padca cen, ugotovljeni v obdobju preiskave, so imeli znatne negativne posledice na količino in cene prodaje industrije Skupnosti, kar je spet škodljivo vplivalo na številne gospodarske dejavnike, predvsem donosnost. Poleg tega niso bili ugotovljeni kakršni koli drugi dejavniki, ki bi lahko prispevali k škodi, ki jo je utrpela industrija Skupnosti.

(117) Zato se ugotavlja, da je znatno škodo, ki jo je utrpela industrija Skupnosti, povzročil uvoz gospodinjske aluminijaste folije po poreklu iz LRK in Rusije v smislu člena 3(6) temeljne Uredbe.

G. INTERES SKUPNOSTI

(118) Da bi ugotovili, ali interes Skupnosti zahteva posredovanje, je bila opravljena preiskava o možnih učinkih uvedbe/neuvedbe protidampinških ukrepov na zadevne gospodarske subjekte. V ta namen so se zahtevale informacije od vseh zainteresiranih strank, vključno s proizvajalci Skupnosti, dobavitelji surovin, uvozniki/trgovci in zadevnimi predelovalci.

1. Industrija Skupnosti

(a) Narava in struktura industrije Skupnosti

(119) Industrijo Skupnosti sestavlja šest podjetij, ki proizvajajo aluminijasto folijo, od česar je gospodinjska aluminijasta folija pomenila okoli 21 % njihovega celotnega obsega proizvodnje v obdobju preiskave. Proizvodnja različnih vrst folije je medsebojno odvisna, s tem da razširja osnovo za porazdelitev fiksnih in režijskih stroškov celotnega sektorja folij. Štirje od šestih proizvajalcev Skupnosti so povezani v reprodukcijski verigi, t.j. aluminijaste hladno valjane kolobarje dobivajo od podjetij, ki pripadajo isti skupini.

(120) Proizvodnja gospodinjske aluminijaste folije je kapitalno intenzivna in visoko avtomatizirana. Ugotovljeno je bilo, da industrija Skupnosti namenja opremo proizvodnji gospodinjske aluminijaste folije, da bi povečala učinkovitost in kar najbolj zmanjšala stroške, nastale pri spremembah nastavitve strojne opreme. Delovna sila industrije Skupnosti, neposredno povezana z gospodinjsko aluminijasto folijo, je v obdobju preiskave narasla na okoli 388 zaposlenih. Skupno zaposlovanje teh podjetij je naraslo na okoli 4400 zaposlenih.

(b) Sposobnost preživetja industrije Skupnosti

(121) Videti je, da je industrija Skupnosti sposobna preživeti in da je konkurenčna. To je, prvič, očitno iz njenega položaja na trgu Skupnosti, kjer je trdno zasidrana kot udeleženec in partner v predelovalni industriji, drugič, iz stopnje vlaganj in zamenjave strojne opreme, tretjič, iz njenega nedavnega prestrukturiranja in porasta učinkovitosti z racionalizacijo proizvodnje in modernizacijo strojne opreme in, nazadnje, iz njenega izvoza glede na to, da je izvoz gospodinjske aluminijaste folije znašal med 13 in 15 % celotne prodaje industrije Skupnosti v obravnavanem obdobju.

(122) Za zaključek, industrija Skupnosti je dokazala, da je industrija, ki je sposobna strukturno preživeti, s tem ko je prestrukturirala svoje proizvodne dejavnosti za zadevni proizvod, da bi obdržala produktivnost in učinkovitost.

(c) Možni učinki sprejemanja ali nesprejemanja ukrepov

(123) Če protidampinški ukrepi ne bi bili uvedeni, bi bila industrija Skupnosti še naprej izpostavljena pritisku cen dampinškega uvoza in posledičnemu padcu cen, kar je pripeljalo do poslabšanja njene donosnosti. V primeru, da bi se take razmere nadaljevale, bi bili proizvajalci Skupnosti prisiljeni zapreti nekatere proizvodne linije ali celo celotne obrate, namenjene proizvodnji gospodinjske aluminijaste folije.

(124) Kot že omenjeno in glede na pomembnost proizvodnje gospodinjske aluminijaste folije pri razpršitvi fiksnih in režijskih stroškov celotne proizvodnje aluminijaste folije bi lahko zaprtje proizvodnih linij gospodinjske aluminijaste folije pripeljalo do zaprtja celotne dejavnosti podjetij v zvezi z aluminijasto folijo. To ponazoruje napoved enega od proizvajalcev Skupnosti v decembru 2000, da namerava zapreti svoje proizvodne obrate v Združenem kraljestvu.

(125) Po drugi strani pa bi, če bi uvedli protidampinške ukrepe, lahko pričakovali dva učinka. Prvič, industrija Skupnosti bi lahko povečala količino prodaje, kar bi pripeljalo do boljše izrabe zmogljivosti ter povečanja tržnega deleža. Drugič, cene bi se lahko tudi zmerno povišale, čeprav najverjetneje ne do ravni protidampinške dajatve, kajti konkurenca med proizvajalci Skupnosti, uvozom po poreklu iz zadevnih držav in uvozom iz drugih tretjih držav bi se še ohranila.

(126) Zato je pričakovati, da bo znižanje stroškov na enoto kot posledica povečanega izkoristka v kombinaciji z zmernim povišanjem cen omogočilo industriji Skupnosti, da ponovno pridobi donosnost in tržni delež.

2. Dobavitelji surovin za industrijo Skupnosti.

(127) Kot je že bilo omenjeno, so štirje od šestih proizvajalcev Skupnosti povezani v reprodukcijski verigi, t.j. surovine (aluminijaste hladno valjane kolobarje) dobivajo od podjetij, ki pripadajo isti skupini.

(128) Trije dobavitelji surovin so zagotovili informacije o učinkih uvedbe/neuvedbe protidampinških ukrepov.

- Alcan Rolled Products UK, Newport, Združeno kraljestvo,

- Lawson Mardon Star Ltd, Bridgnorth, Združeno kraljestvo

- Pechiney Rhenalu Neuf Brisach, Biesheim, Francija.

(129) Na podlagi informacij, ki so jih zagotovila ta podjetja, je bilo ugotovljeno, da je prodaja hladno valjanih kolobarjev proizvajalcem gospodinjske aluminijaste folije Skupnosti pomenila okoli 20 % njihove celotne prodaje v Skupnosti. Celotna prodaja hladno valjanih kolobarjev proizvajalcem gospodinjske aluminijaste folije Skupnosti se je med letom 1997 in obdobjem preiskave zmanjšala za 2 %, medtem ko so se dobički zmanjšali za 5 %. Zaposlovanje, ki ga je mogoče pripisati proizvodnji zadevnih hladno valjanih kolobarjev, je v obdobju preiskave naraslo na okoli 380.

(130) Dobavitelji surovin so navedli, da bi, če bi proizvajalci Skupnosti prenehali proizvajati gospodinjsko aluminijasto folijo, verjetno težko našli druge kupce. Eden od dobaviteljev surovin je tudi navedel, da bi lahko zaprtje industrije Skupnosti ogrozilo njegovo linijo za recikliranje, ki je odvisna od odpadkov, nastalih pri proizvodnji gospodinjske aluminijaste folije.

(131) Glede na delež, ki ga predstavljajo hladno valjani kolobarji, namenjeni proizvajalcem gospodinjske aluminijaste folije Skupnosti, v celotnih dejavnostih dobaviteljev, je verjetno, da bi zmanjšanje količine prodaje ali celo njena ukinitev imela hude posledice za poslovanje dobaviteljev. Po drugi strani pa bo verjetno izboljšanje položaja proizvajalcev gospodinjske aluminijaste folije Skupnosti za dobavitelje Skupnosti koristno zaradi povečanja prodaje hladno valjanih kolobarjev, kar bi v celoti prispevalo k njihovi zaposlitvi.

3. Nepovezani uvozniki/trgovci v Skupnosti

(132) S tem v zvezi sta dva od treh nepovezanih uvoznikov/trgovcev odgovorila na vprašalnik. Samo eden od njiju je zagotovil informacije, pomembne za oceno verjetnih učinkov uvedbe/neuvedbe protidampinških ukrepov. To podjetje pa ni uvažalo gospodinjske aluminijaste folije iz zadevnih držav, temveč samo iz neke druge tretje države. Nadalje, uvoz gospodinjske aluminijaste folije je pomenil zanemarljiv delež njegovega skupnega poslovanja, to je manj kot 3 % celotnega prihodka od prodaje. Glede na gornje se sklepa, da uvedba protidampinških ukrepov ne bi vplivala na razmere uvoznikov/trgovcev Skupnosti.

4. Predelovalci gospodinjske aluminijaste folije v Skupnosti

(a) Narava in struktura predelovalne industrije

(133) Predelovalci Skupnosti ("previjalci" ali "navijalci") kupujejo gospodinjsko aluminijasto folijo na kolutih in jih previjejo v zvitke v končnem formatu za domačo porabo. Previjanje gospodinjske aluminijaste folije je nezahteven postopek, pri katerem je dodana vrednost nizka. Ugotovljeno je bilo, da v tem sektorju ni pomembnejših ovir za vstop.

(134) Sedem od petnajstih znanih predelovalcev Skupnosti je odgovorilo na vprašalnik. Še dva predelovalca sta se predstavila, vendar nista zagotovila potrebnih informacij. Zaradi tega nista bila obravnavana v zvezi z analizo vpliva protidampinških ukrepov na predelovalce.

(135) Predelovalci, ki so odgovorili na vprašalnik, so bili:

- CeDo Household Products Ltd. Telford, Združeno kraljestvo, tudi v imenu Poly-lina in Paclan,

- Childwood Ltd, Ashton-in-Makerfield, Združeno kraljestvo,

- Comital Cofresco SpA, Volpiano, Italija,

- Ecopla France, Saint Vincent de Mercuze, Francija,

- Fora Folienfabrik GmbH, Radolfzell, Nemčija

- ITS Foil and Film Rewinding bv, Apeldoorn, Nizozemska.

- Vita Emballage A/S, Rødovre, Danska.

(136) Po velikosti je eden od sodelujočih previjalcev veliko podjetje, ki proizvaja vse vrste gospodinjskih proizvodov za enkratno uporabo, kot so aluminijasta folija, plastična folija, papir za peko, vrečke za zamrzovanje in za smeti. Drug sodelujoč previjalec je povezan v reprodukcijski verigi s proizvajalcem gospodinjske aluminijaste folije, ki notranje oskrbuje svoj nadaljni obrat za previjanje. Drugih pet predelovalcev so mali ali srednje veliki previjalci, ki se ukvarjajo z različnimi proizvodi za zavijanje za domačo uporabo.

(b) Podatki, zbrani pri sodelujočih predelovalcih

(137) Ugotovljeno je bilo, da gospodinjska aluminijasta folija predstavlja povprečno okoli 33 % skupnega prihodka od prodaje sodelujočih predelovalcev. Prihodek od prodaje, ki so ga sporočili sodelujoči predelovalci glede sektorja aluminijaste folije, je narasel za 8 % med letoma 1997 in 1998, ter je nadalje narasel za 3 % med letom 1998 in obdobjem preiskave. Ti predelovalci so skupaj zaposlovali okoli 2300 oseb v obdobju preiskave, od katerih jih je bilo 470 posredno ali neposredno zaposlenih v sektorju aluminijaste folije.

(138) Sodelujoči predelovalci so med letom 1997 in obdobjem preiskave svoje nakupe gospodinjske aluminijaste folije povečali za 57 % s 23000 ton v letu 1997 na 35500 ton v obdobju preiskave. V obdobju preiskave so njihovi nakupi pomenili 40 % skupne prodaje, ki so jo opravili proizvajalci Skupnosti, 64 % vsega uvoza, ki je imelo poreklo iz LRK in 72 % vsega uvoza, ki je imelo poreklo iz Rusije.

(139) Kar zadeva donosnost prodaje proizvodov, ki vključujejo gospodinjsko aluminijasto folijo, v Skupnosti, je znašala med 0,1 % in 6 % s tehtanim povprečnim dobičkom v obdobju preiskave okoli 3 %. Povprečna donosnost previjalcev se je gibala od 3,5 % v letu 1997 do 3,3 % v letu 1998 ter do 2,9 % v obdobju preiskave. Treba je opozoriti, da ta tehtani povprečni dobiček odraža položaj nekaterih predelovalcev na trgu, za katerega se poroča, da obstajajo določene presežne zmogljivosti.

(140) Preiskava je pokazala, da je gospodinjska aluminijasta folija pomenila med 72 % in 85 % celotnih stroškov proizvodnje končnih proizvodov, v povprečju pa pomeni 80 % skupnih stroškov.

(c) Učinek uvedbe/neuvedbe ukrepov

(141) Če bi bili uvedeni protidampinški ukrepi, bi predlagane protidampinške dajatve, ker je bilo ugotovljeno, da gospodinjska aluminijasta folija za previjalce pomeni 80 % skupnih stroškov proizvodnje, verjetno povzročile zmerno povečanje stroškov predelovalcev.

(142) S tem v zvezi je treba opozoriti, da tudi če bi zadevni proizvajalci izvozniki povečali svoje cene za celoten znesek dajatve, bi cene tega izvoza še vedno ostale pod cenami, ki so jih te države imele v letu 1998, ko so bile cene tega uvoza na najvišji ravni.

(143) Če se ukrepi ne bi uvedli, bi lahko morebitno izginotje proizvodnih dejavnosti industrije Skupnosti v zvezi z gospodinjsko aluminijasto folijo ustvarilo omejitve dobave, kar bi imelo negativne učinke za predelovalce.

(d) Utemeljitve, ki so jih sodelujoči predelovalci navedli glede učinkov uvedbe protidampinških ukrepov

(i) Nezmožnost prenašanja vsakršnega povišanja stroškov na kupce

(144) Nekateri predelovalci so dokazovali, da povišanja stroškov, ki izhaja iz uvedbe protidampinških ukrepov, ni mogoče prenesti na kupce, v glavnem velike prodajalne, ki narekujejo cene glede na svojo veliko nabavno moč.

(145) Na podlagi informacij, ki so jih zagotovili sodelujoči predelovalci, je bilo ugotovljeno, da prodajne cene predelovalcev nihajo, v glavnem sledijo razvoju cen aluminija, kot kotirajo na londonski borzi kovin, in cen gospodinjske aluminijaste folije. S tem v zvezi so cene aluminija, kot kotirajo na londonski borzi kovin, precej nihale v obravnavanem obdobju z najvišjim letnim povišanjem v višini 11 % in najvišjim letnim znižanjem v višini 9 %. Medtem so se cene predelovalcev gibale z indeksa 100 v letu 1997 na indeks 107 v letu 1999 in potem na indeks 96 v obdobju preiskave. Nihanja v stroških predelovalcev bi se zato lahko odražala v njihovih prodajnih cenah.

(146) Tako ni mogoče izključiti, da lahko predelovalci zmerna povišanja cen, ki izhajajo iz protidampinških ukrepov, prenesejo na svoje kupce.

(ii) Pomanjkanje dobave

(147) Navedeno je bilo, da industrija Skupnosti ne želi dobavljati gospodinjske aluminijaste folije predelovalcem in se raje usmerja na proizvode z višjo dodano vrednostjo, kot je konverterska aluminijasta folija. Dokazovalo se je tudi, da visoka izkoriščenost zmogljivosti industriji Skupnosti preprečuje povečanje njene proizvodnje kot posledica uvedbe kakršnih koli protidampinških ukrepov. Dokazovalo se je, da bi to skupaj z uvedbo protidampinških ukrepov pripeljalo do pomanjkanja dobave gospodinjske aluminijaste folije na trgu Skupnosti.

(148) Kot je že bilo omenjeno v točki 114, je industrija Skupnosti predana proizvodnji gospodinjske aluminijaste folije. Nadalje, informacije, ki so jih zagotovili sodelujoči predelovalci, so pokazale, da so se med letom 1997 in obdobjem preiskave njihovi nakupi gospodinjske aluminijaste folije od industrije Skupnosti povečali za 62 %. Nadalje, ugotovljeno je bilo, da ima industrija Skupnosti dovolj rezervnih zmogljivosti v svoji opremi, namenjeni proizvodnji gospodinjske aluminijaste folije, da lahko poveča svoj obseg proizvodnje tega proizvoda.

(149) Nadalje, četudi bi bili uvedeni protidampinški ukrepi, je verjetno, da bi zadevni proizvajalci izvozniki nadaljevali izvažanje gospodinjske aluminijaste folije v Skupnost, čeprav ne po dampinških ali škodljivih cenah. Poleg tega je bilo ugotovljeno, da obstajajo številni drugi viri dobave, ki niso predmet protidampinških ukrepov in so v obdobju preiskave pomenili okoli 13 % delež trga Skupnosti.

(150) Glede na navedeno ni verjetno, da bi uvedba protidampinških ukrepov pripeljala do pomanjkanja dobave na trgu Skupnosti.

(iii) Zamenjava proizvoda

(151) Dokazovalo se je, da bi uvedba protidampinških ukrepov povzročila povišanje cene končnega izdelka, kar bi potem povzročilo, da bi potrošniki prešli na druge gospodinjske proizvode za zavijanje, kot so plastična folija in/ali papirna folija.

(152) Preiskava je pokazala, da je povpraševanje po gospodinjski aluminijasti foliji precej neprilagodljivo na spremembe cen glede na njene posebne značilnosti za pakiranje in zavijanje. Gospodinjska aluminijasta folija v resnici ohranja svoje značilnosti pri vseh temperaturah, ker deluje kot neprepustna ovira, ki preprečuje, da bi hrana absorbirala ali izgubila vlago, vonj in okus, je izredno higienična in ne vzdržuje mikroorganizmov, zlahka se oblikuje in je posebno primerna za hrano glede na svoje splošne značilnosti, ker je lahka in močna.

(153) To je bilo prikazano tudi z dejstvom, da so cene aluminija, surovine za proizvodnjo gospodinjske aluminijaste folije, v tem obdobju zelo nihale, vendar se je poraba gospodinjske aluminijaste folije kljub temu v obravnavanem obdobju povečala za 21 %.

(154) Za zaključek, ni verjetno, da bi uvedba protidampinških ukrepov pripeljala do znatne preusmeritve od aluminijaste folije na druge gospodinjske proizvode za zavijanje.

5. Konkurenca in učinki izkrivljanja konkurence

(155) V zvezi z učinki možnih ukrepov na konkurenco v Skupnosti so nekatere zainteresirane stranke dokazovale, da bi dajatve pripeljale do izginotja zadevnih proizvajalcev izvoznikov s trga Skupnosti in tako precej poslabšale konkurenco ter povečale že tako dominanten položaj previjalcev Skupnosti, ki so povezani v reprodukcijski verigi z dobavitelji gospodinjske aluminijaste folije v Skupnosti.

(156) Proizvajalci izvozniki pa bi najverjetneje nadaljevali z izvozom gospodinjske aluminijaste folije v Skupnost, čeprav ne po škodljivih cenah, ker so pridobili močan položaj na trgu v Skupnosti in ker industrija Skupnosti nima potrebnih zmogljivosti za oskrbo celotnega trga Skupnosti. Po drugi strani, če protidampinških ukrepov ne bi uvedli, ni mogoče izključiti, da bi industrija Skupnosti precej zmanjšala ali prenehala s proizvodnjo gospodinjske aluminijaste folije v Skupnosti, s tem pa bi se okrepil položaj proizvajalcev izvoznikov gospodinjske aluminijaste folije ter precej zmanjšala konkurenca na trgu Skupnosti.

(157) Nadalje, ugotovljeno je bilo, da razen zadevnih držav obstajajo številni drugi viri dobave neodvisnim previjalcem. V obdobju preiskave je uvoz iz teh držav pomenil okoli 13 % celotne porabe.

(158) Nazadnje, kar zadeva utemeljitev o potencialno prevladujočem položaju združenih previjalcev Skupnosti je preiskava pokazala omejeno zvestobo potrošnikov blagovni znamki, pa tudi to, da ni znatnih ovir za vstop, zlasti ovir tehnološke narave. Zato ni verjetno, da bi lahko katerikoli previjalec deloval dokaj neodvisno od kupcev in konkurence.

(159) Glede na ugotovitev, da industrija Skupnosti nima zmogljivosti za oskrbo celotnega trga Skupnosti in da bi se, kot je omenjeno, uvoz s poreklom iz zadevnih držav najverjetneje nadaljeval, bi konkurenca po uvedbi kakršnih koli protidampinških ukrepov še ostala močna. Tako uvedba protidampinških ukrepov, če bi do nje prišlo, ne bi omejila izbire predelovalne industrije ali oslabila konkurence.

6. Ugotovitev glede interesa Skupnosti

(160) Glede na navedene razloge je bilo ugotovljeno, da ni prisilnih razlogov na podlagi interesa Skupnosti, zaradi katerih v tem primeru ne bi sprejeli protidampinških ukrepov.

H. DOKONČNI PROTIDAMPINŠKI UKREPI

1. Raven odprave škode

(161) Za namene določitve ravni dajatve, ki naj se dokončno uvede, so se upoštevale ugotovljene stopnje dampinga in znesek dajatve, potrebne za odpravo škode, ki jo je utrpela industrija Skupnosti.

(162) Da bi določili raven dajatve, ki bi ustrezala odpravi škode, povzročene z dampingom, je bilo treba najprej določiti primerno minimalno stopnjo dobička pred plačilom davka, ki bi jo lahko industrija Skupnosti dosegla, če ne bi bilo dampinškega uvoza. Ugotovljeno je bilo, da stopnja dobička v višini 5 % predstavlja ustrezen minimum, pri čemer se upoštevata donosnost, dosežena s konvertersko aluminijasto folijo, sosednjim proizvodom, ki ni utrpel škodljivega dampinga, in potreba industrije Skupnosti po dolgoročnih vlaganjih.

(163) Potrebno povišanje cene se je potem določilo na podlagi primerjave tehtane povprečne uvozne cene, kot je bila določena za izračun nelojalnega nižanja, z neškodljivo ceno gospodinjske aluminijaste folije, ki jo je industrija Skupnosti prodajala na trgu Skupnosti v obdobju preiskave. Neškodljiva cena je bila dobljena tako, da se je prodajni ceni industrije Skupnosti dodal znesek, enakovreden povprečni dejanski izgubi v obdobju preiskave, pa tudi omenjena stopnja dobička v višini 5 %. Razlika, ki izhaja iz te primerjave, je bila potem izražena kot odstotek skupne uvozne vrednosti CIF, t.j. stopnja škode.

2. Dokončne dajatve

(164) Glede na gornje in skladno s členom 9(4) temeljne Uredbe se meni, da je treba dokončne protidampinške dajatve uvesti na ravni ugotovljenih stopenj dampinga, razen če bi se ugotovilo, da so bile stopnje škode nižje in v tem primeru se bodo uporabile slednje.

(165) V primeru uvoza zadevnega proizvoda iz Rusije je treba preostalo dajatev določiti na podlagi stopnje dajatve, ugotovljene za edinega sodelujočega proizvajalca izvoznika.

(166) Na podlagi navedenega so predlagane dokončne dajatve naslednje:

Država | Podjetje | Stopnja protidampinške dajatve |

LRK | Vsi proizvajalci izvozniki | 15,0 % |

Rusija | Delniška družba "United Company Siberian Aluminium" | 14,9 % |

Vsi drugi proizvajalci izvozniki | 14,9 % |

(167) Stopnje protidampinške dajatve za posamezno podjetje, opredeljene v tej uredbi, so bile določene na podlagi ugotovitev te preiskave. Zato odražajo razmere, ugotovljene za ta podjetja med omenjeno preiskavo. Te stopnje dajatve (v nasprotju z dajatvijo na ravni države, ki se uporablja za "vsa druga podjetja") se tako uporabljajo izključno za uvoz proizvodov po poreklu iz zadevnih držav, ki jih proizvajajo ta podjetja in s tem omenjene specifične pravne osebe. Uvoženi proizvodi, ki jih je proizvedlo neko drugo podjetje, ki ni izrecno omenjeno z imenom in naslovom v operativnem delu te uredbe, vključno s pravnimi osebami, povezanimi s temi izrecno omenjenimi, ne morejo koristiti ugodnosti teh stopenj, zanje pa se uporablja stopnja dajatve, ki se uporablja "za vsa druga podjetja".

(168) Vsak zahtevek za uporabo teh stopenj protidampinških dajatev za posamezna podjetja (na primer, po spremembi imena pravne osebe ali po vzpostavitvi novih proizvodnih ali prodajnih enot) je treba takoj nasloviti na Komisijo [3] z vsemi ustreznimi informacijami, zlasti morebitnimi spremembami dejavnosti podjetja, povezanimi s proizvodnjo, domačo in izvozno prodajo, vezano, na primer, na to spremembo imena ali to spremembo proizvodnih in prodajnih enot. Komisija bo po potrebi in po posvetovanju s Svetovalnim odborom ustrezno spremenila Uredbo, tako da bo dopolnila seznam podjetij, za katera se uporabljajo individualne stopnje dajatev.

3. Zaveze

(169) Proizvajalec izvoznik tako na Kitajskem kot v Rusiji, je ponudil zavezo v pomenu člena 8(1) temeljne Uredbe. V zvezi s kitajskim proizvajalcem izvoznikom, glede na to, da tržno gospodarska obravnava ni bila odobrena, te zaveze ni bilo mogoče sprejeti, ker ni vsebovala potrebnih jamstev kitajskih oblasti, ki bi dovoljevala ustrezno spremljanje. V teh okoliščinah je treba uvesti protidampinško dajatev na ravni ugotovljene dokončne stopnje dampinga.

(170) Ruski proizvajalec izvoznik se je strinjal, da bo zadevni proizvod prodajal na ravni ali nad ravnijo cen, ki odpravljajo škodljive učinke dampinga. Nadalje, redna in podrobna poročila, ki jih bo to podjetje obvezno zagotovilo Komisiji, bodo dopuščala učinkovito spremljanje. Nadalje, zaradi narave proizvoda in prodajne strukture tega podjetja, Komisija meni, da je tveganje kršitve omejeno.

(171) Da bi nadalje Komisiji omogočili učinkovito spremljanje izpolnjevanja zaveze podjetja, kadar se ustreznemu carinskemu organu predloži zahteva za sprostitev v prost promet, se oprostitev protidampinške dajatve pogoji s predložitvijo trgovinskega računa, ki vsebuje vsaj elemente iz Priloge. Ta raven informacij je potrebna tudi zato, da carinski organi lahko z zadostno natančnostjo ugotovijo, ali pošiljke ustrezajo trgovinskim dokumentom in se nanašajo na to zavezo. Kadar se tak račun ne predloži ali kadar ne ustreza zadevnemu proizvodu, ki je predložen carini, bo treba plačati ustrezno stopnjo protidampinške dajatve.

(172) Treba je opozoriti, da se lahko v primeru kršitve, umika ali domnevne kršitve zaveze naloži protidampinška dajatev po členu 8(9) in (10) temeljne Uredbe –

SPREJEL NASLEDNJO UREDBO:

Člen 1

1. S tem se uvaja dokončna protidampinška dajatev na uvoz aluminijaste folije debeline najmanj 0,009 mm in največ 0,018 mm, brez podlage, samo valjane, vendar dalje ne obdelane, pripravljena v kolutih širine največ 650 mm, ki se uvršča v oznako KN ex76071110 (označba TARIC 7607111010), po poreklu iz Ljudske republike Kitajske in Rusije.

2. Stopnja dokončne protidampinške dajatve, ki se uporablja na neto ceno, franko na meji Skupnosti pred ocarinjenjem, je naslednja za proizvode, ki jih proizvajajo:

Država | Podjetje | Stopnja protidampinške dajatve dajatev % | Dodatna označba TARIC |

LRK | Vsi proizvajalci izvozniki | 15,0 % | – |

Rusija | Delniška družba "United Company Siberian Aluminium", Studencheskaya Street, 33/4, Moskva, Rusija | 14,9 % | A255 |

Vsi drugi proizvajalci izvozniki | 14,9 % | A999 |

3. Ne glede na člen 1(1) se dokončna protidampinška dajatev ne uporablja za uvoz, sproščen v prost promet po členu 2.

4. Če ni drugače opredeljeno, se uporabljajo veljavne določbe v zvezi s carinsko dajatvijo.

Člen 2

1. Uvoz, prijavljen za sprostitev v prost promet po dodatni označbi TARIC A256, je oproščen protidampinških dajatev, ki jih uvaja člen 1, če jih proizvaja in pošilja Siberian Aluminium (Sayan Foil, Sayanagorsk), ter fakturira neposredno Rual Trade Limited, Suites 7B & 8B, 50 Town Range, Gibraltar za Sibirsky Aluminium GmbH, Graf-Adolf-Platz 1-2, D-40213, Düsseldorf, in če ta uvoz spremlja trgovinski račun, ki vsebuje vsaj elemente, navedene v Prilogi.

2. Oprostitev protidampinške dajatve se pogoji s tem, da blago, prijavljeno in predloženo carini, natančno ustreza opisu na trgovinskem računu.

Člen 3

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. maja 2001

Za Svet

Predsednik

A. Lindh

[1] L 56, 6.3.1996, str. 1. Uredba, kot je bila nazadnje spremenjena z Uredbo št. 2238/2000, (UL L 257, 11.10.2000, str. 2).

[2] UL C 45, 18.2.2000, str. 2.

[3] European Commission, Directorate-General Trade, Directorate C, Terv 0/13, Rue de la Loi/Wetstraat 200, B-1049 Brussels

--------------------------------------------------

PRILOGA

Potrebne informacije za trgovinske račune, ki spremljajo prodajo, ki je predmet zaveze.

1. Številka računa

2. Dodatna označba TARIC, po kateri se lahko blago z računa ocarini na meji Skupnosti

3. Natančen opis blaga, vključno s:

- številčno kodo proizvoda (kot je določena v zavezi, ki jo je ponudil zadevni proizvajalec izvoznik),

- kodo KN

- količino (navede se v kg).

4. Opis prodajnih pogojev, vključno s:

- ceno na kg

- veljavnimi plačilnimi pogoji

- veljavnimi pogoji dobave

- skupnimi popusti in rabati.

5. Ime podjetja, ki nastopa kot uvoznik, kateremu je podjetje neposredno izdalo račun.

6. Ime uradnika podjetja, ki je izdalo račun, in naslednja podpisana izjava:

"Podpisani potrjujem, da se prodaja blaga za neposredni izvoz v Evropsko skupnost, zajetega na tem računu, opravlja v obsegu in po pogojih zaveze, ki jo je ponudilo [PODJETJE] in sprejela Evropska komisija s Sklepom 2001/381/ES. Izjavljam, da so informacije na tem računu popolne in pravilne."

--------------------------------------------------